b"\n_START_ARTICLE_\nCol\xc2\xb7lapse de la funci\xc3\xb3 d'ona\n_START_PARAGRAPH_\nEl col\xc2\xb7lapse de la funci\xc3\xb3 d'ona \xc3\xa9s un proc\xc3\xa9s f\xc3\xadsic relacionat amb el problema de la mesura de la mec\xc3\xa0nica qu\xc3\xa0ntica, consistent en la variaci\xc3\xb3 abrupta de l'estat d'un sistema despr\xc3\xa9s d'haver obtingut una mesura. La naturalesa d'aquest proc\xc3\xa9s \xc3\xa9s intensament discutida en diferents interpretacions de la mec\xc3\xa0nica qu\xc3\xa0ntica._NEWLINE_L'aspecte no local de la naturalesa suggerit pel teorema de Bell s'ajusta a la teoria qu\xc3\xa0ntica per mitj\xc3\xa0 del col\xc2\xb7lapse de la funci\xc3\xb3 d'ona, que \xc3\xa9s un canvi sobtat i global de la funci\xc3\xb3 d'ona com a sistema. Es produeix quan alguna part del sistema \xc3\xa9s observada. \xc3\x89s a dir, quan es fa una observaci\xc3\xb3/mesurament del sistema en una regi\xc3\xb3, la funci\xc3\xb3 d'ona varia instant\xc3\xa0niament, i no sols en eixa regi\xc3\xb3 de la mesura sin\xc3\xb3 en qualsevol altra per molt distant que estiga._NEWLINE_En la interpretaci\xc3\xb3 de Copenhaguen, aquest comportament es considera natural en una funci\xc3\xb3 que descriu probabilitats, ja que les probabilitats depenen del que es coneix com el sistema. Si el coneixement que es t\xc3\xa9 del sistema canvia a conseq\xc3\xbc\xc3\xa8ncia del resultat d'una observaci\xc3\xb3, en eix cas la funci\xc3\xb3 de probabilitat (l'amplitud de la funci\xc3\xb3 ondulat\xc3\xb2ria elevada al quadrat) haur\xc3\xa0 de canviar. Per aquesta ra\xc3\xb3, un canvi de la funci\xc3\xb3 de probabilitat en una regi\xc3\xb3 distant \xc3\xa9s normal fins i tot en la f\xc3\xadsica cl\xc3\xa0ssica. Reflecteix el fet que les parts del sistema estan correlacionades entre si i, per tant, un increment de la informaci\xc3\xb3 ac\xc3\xad est\xc3\xa0 acompanyat per un increment de la funci\xc3\xb3 del sistema en qualsevol altra part. No obstant aix\xc3\xb2, en la teoria qu\xc3\xa0ntica, aquest col\xc2\xb7lapse de la funci\xc3\xb3 d'ona \xc3\xa9s tal que all\xc3\xb2 que ocorre en un lloc distant, en molts casos ha de dependre del que l'observador va triar observar. El que un veu all\xc3\xad dep\xc3\xa8n del que jo faig ac\xc3\xad. Aquest \xc3\xa9s un efecte completament no local, no cl\xc3\xa0ssic."